UREDBA KOMISIJE (EU) 2019/973

оd 13. lipnja 2019.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bispiribak, denatonijev benzoat, fenoksikarb, flurokloridon, kvizalofop-P-etil, kvizalofop-P-tefuril, propakvizafop i tebufenozid u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za fenoksikarb, flurokloridon, propakvizafop i tebufenozid utvrđene su u dijelu A Priloga III. Uredbi (EZ) br. 396/2005. MRO-i za kvizalofop-P-etil i kvizalofop-P-tefuril, izražene kao kvizalofop, uključujući kvizalofop-P, utvrđeni su u dijelu A Priloga III. Uredbi (EZ) br. 396/2005. MRO-i za bispiribak i denatonijev benzoat nisu utvrđeni u Uredbi (EZ) br. 396/2005, a budući da te aktivne tvari nisu uvrštene u Prilog IV. toj Uredbi, primjenjuje se zadana vrijednost od 0,01 mg/kg utvrđena u članku 18. stavku 1. točki (b) Uredbe (EZ) br. 396/2005.

(2) Europska agencija za sigurnost hrane („Agencija”) dostavila je za bispiribak obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (2). Preporučila je da se utvrdi MRO za rižu. Za tu tvar ne postoje druga odobrenja. Budući da nema rizika za potrošače, MRO-e za sve druge proizvode trebalo bi utvrditi u Prilogu II. Uredbi (EZ) br. 396/2005 na posebnoj granici određivanja.

(3) Agencija je za denatonijev benzoat dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (3). Sva postojeća odobrenja za sredstva za zaštitu bilja koja sadržavaju denatonijev benzoat ograničena su na uporabu samo kao repelent u šumarstvu i nisu namijenjena za izravnu primjenu na jestivim kulturama. Budući da nema rizika za potrošače, MRO-e bi trebalo utvrditi u Prilogu II. Uredbi (EZ) br. 396/2005 na posebnoj granici određivanja.

(4) Agencija je za fenoksikarb dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (4). Preporučila je da se snize MRO-i za jabuku, krušku, dunju, mušmulu, nešpulu/japansku mušmulu, šljivu, stolno grožđe, vinsko grožđe, goveda (mišić, masno tkivo, jetra, bubreg), ovce (mišić, masno tkivo, jetra, bubreg), koze (mišić, masno tkivo, jetra, bubreg), konje (mišić, masno tkivo, jetra, bubreg) i mlijeko (kravlje, ovčje, kozje, kobilje). Za druge proizvode preporučila je da se zadrže postojeći MRO-i. Agencija je zaključila da u pogledu MRO-a za naranču, limun, mandarinu, marelicu i stolnu maslinu određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(5) Agencija je za flurokloridon dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (5). Agencija je predložila da se izmijeni definicija ostatka. Preporučila je da se snize MRO-i za krumpir, mrkvu, celer korjenaš, pastrnjak, sjemenke suncokreta i sjemenke pamuka. Zaključila je da u pogledu MRO-a za korijen peršina, kukuruz, pšenicu, svinje (mišić, masno tkivo, jetra, bubreg), goveda (mišić, masno tkivo, jetra, bubreg), ovce (mišić, masno tkivo, jetra, bubreg), koze (mišić, masno tkivo, jetra, bubreg), konje (mišić, masno tkivo, jetra, bubreg), mlijeko (ovčje, kozje) određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) Agencija je za kvizalofop-P-etil, kvizalofop-P-tefuril i propakvizafop dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (6). Agencija je predložila da se izmijeni definicija ostatka i preporučila da se snize MRO-i za grejp, naranču, limun, limetu, mandarinu, jabuku, krušku, dunju, mušmulu, nešpulu/japansku mušmulu, marelicu, trešnju (slatku), breskvu, šljivu, stolno grožđe, vinsko grožđe, jagode, kupine, maline (crvene i žute), borovnice, ribize (bijele, crne i crvene), ogrozd (crveni, zeleni i žuti), šipak, bobice bazge, stolnu maslinu, kumkvat, krumpir, ciklu, mrkvu, celer korjenaš, hren, čičoku, pastrnjak, korijen peršina, rotkvicu, turovac / bijeli korijen, stočnu korabu, repu, češnjak, luk, ljutiku, papriku, patlidžan, bamiju, krastavac, mali krastavac za kiseljenje, tikvicu, dinju, bundevu, lubenicu, kelj pupčar, pekinški kupus, kelj, korabe, salatu, širokolisnu endiviju, cikorije, vrtnu krasuljicu, vlasac, lišće celera, peršin, kadulju, ružmarin, majčinu dušicu/timijan, bosiljak i jestive cvjetove, lovor, estragon, grah (s mahunama), grah (bez mahuna), grašak (s mahunama), grašak (bez mahuna), leću (svježu), šparoge, trakasti celer, artičoku, poriluk, grah (sušeni), leću (sušenu), grašak (sušeni), lupine (sušene), sjemenke pamuka, masline za proizvodnju ulja, biljne infuzije iz korijena i korijen šećerne repe. Za ostale proizvode predložila je da se povise ili zadrže postojeći MRO-i. Zaključila je da za matovilac, salatu, salatu, širokolisnu endiviju, vrtnu grbicu te ostale klice i izdanke, baricu, rikolu, crvenu gorušicu, kulture s mladim listovima (uključujući vrste roda Brassica), špinat, blitvu, biljne infuzije iz cvjetova, biljne infuzije iz listova i začinskog bilja, začine od sjemenki, začine od plodova, svinje (mišić, masno tkivo, jetra, bubreg), goveda (mišić, masno tkivo, jetra, bubreg), ovce (mišić, masno tkivo, jetra, bubreg), koze (mišić, masno tkivo, jetra, bubreg), konje (mišić, masno tkivo, jetra, bubreg), perad (mišić, masno tkivo, jetra), mlijeko (kravlje, ovčje, kozje, kobilje) i ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(7) U skladu s člankom 6. stavcima 2. i 4. Uredbe (EZ) br. 396/2005 podnesen je zahtjev za kvizalofop-P-etil koji se u Kanadi upotrebljava na kukuruzu. U skladu s člankom 8. Uredbe (EZ) br. 396/2005 predmetna država članica ocijenila je taj zahtjev i Komisiji dostavila izvješće o ocjeni. Agencija je ocijenila zahtjev i izvješće o ocjeni, posebno ispitavši rizike za potrošače i, prema potrebi, za životinje te je dala obrazloženo mišljenje o predloženim MRO-ima (7). Agencija je zaključila da su svi uvjeti u pogledu podataka ispunjeni i da je zatražena izmjena sigurna za potrošače.

(8) Agencija je za tebufenozid dostavila obrazloženo mišljenje o postojećim MRO-ima u skladu s člankom 12. stavkom 1. Uredbe (EZ) br. 396/2005 (8). Preporučila je da se snizi MRO za kestene. Za ostale proizvode predložila je da se povise ili zadrže postojeći MRO-i. Zaključila je da za trešnju (slatku), rižu, svinje (jetra, bubreg), goveda (jetra, bubreg), ovce (masno tkivo, jetra, bubreg), koze (masno tkivo, jetra, bubreg), konje (jetra, bubreg), perad (mišić, masno tkivo, jetra), mlijeko (kravlje, ovčje, kozje, kobilje) i ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe. Kada je riječ o brokuli, glavatom kupusu, pekinškom kupusu, kelju, matovilcu, salati, širokolisnoj endiviji, vrtnoj grbici te ostalim klicama i izdancima, barici, rikoli, crvenoj gorušici, kulturama s mladim listovima (uključujući vrste roda Brassica), špinatu, tuštu, blitvi, listovima vinove loze i sličnih vrsta, potočarkama, vrtnoj krasuljici, bosiljku i jestivim cvjetovima, sjemenkama uljane repice, šećernoj trski, svinjama (mišić, masno tkivo), govedima (mišić, masno tkivo), ovcama (mišić), kozama (mišić), konjima (mišić, masno tkivo) i peradi (mišić) Agencija je zaključila da su maksimalne razine ostataka iz Codexa (CXL) za te proizvode sigurne za potrošače. Stoga je primjereno MRO-e za te proizvode utvrditi na istoj razini u Prilogu II. Uredbi (EZ) br. 396/2005.

(9) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili CXL-i MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(10) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Za neke tvari ti su laboratoriji zaključili da je zbog tehnološkog razvoja za određene proizvode potrebno utvrditi posebne granice određivanja.

(11) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(12) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(13) Uredbu (EZ) br. 396/2005 trebalo bi stoga na odgovarajući način izmijeniti.

(14) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne mjere za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(15) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(16) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 4. siječnja 2020.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 4. siječnja 2020.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 13. lipnja 2019. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Reasoned opinion on the review of the existing maximum residue levels for bispyribac according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za bispiribak u skladu s člankom 12. Uredbe (EZ) br. 396/2005”). EFSA Journal 2018.;16(1):5142.

(3) Europska agencija za sigurnost hrane; Reasoned opinion on the review of the existing maximum residue levels for denathonium benzoate according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za denatonijev benzoat u skladu s člankom 12. Uredbe (EZ) br. 396/2005”). EFSA Journal 2018.;16(3):5232.

(4) Europska agencija za sigurnost hrane; Reasoned opinion on the review of the existing maximum residue levels for fenoxycarb according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za fenoksikarb u skladu s člankom 12. Uredbe (EZ) br. 396/2005”). EFSA Journal 2018.;16(1):5155.

(5) Europska agencija za sigurnost hrane; Reasoned opinion on the review of the existing maximum residue levels for flurochloridone according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za flurokloridon u skladu s člankom 12. Uredbe (EZ) br. 396/2005”). EFSA Journal 2018.;16(1):5144.

(6) Europska agencija za sigurnost hrane; Reasoned opinion on the review of the existing maximum residue levels for quizalofop-P-ethyl, quizalofop-P-tefuryl and propaquizafop according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za kvizalofop-P-etil, kvizalofop-P-tefuril i propakvizafop u skladu s člankom 12. Uredbe (EZ) br. 396/2005”). EFSA Journal 2017.;15(12):5050.

(7) Europska agencija za sigurnost hrane; Setting of import tolerance for quizalofop-P-ethyl in genetically modified maize („Utvrđivanje uvoznog odstupanja za kvizalofop-P-etil u genetski modificiranom kukuruzu”). EFSA Journal 2018.;16(4):5250.

(8) Europska agencija za sigurnost hrane; Reasoned opinion on the review of the existing maximum residue levels for tebufenozide according to Article 12 of Regulation (EC) No 396/2005 („Obrazloženo mišljenje o preispitivanju postojećih maksimalnih razina ostataka za tebufenozid u skladu s člankom 12. Uredbe (EZ) br. 396/2005”). EFSA Journal 2018.;16(2):5190.